CELEX: 62021TN0034
Language: mt
Date: 2021-01-22 00:00:00
Title: Kawża T-34/21: Rikors ippreżentat fit-22 ta’ Jannar 2021 – Ryanair vs Il-Kummissjoni

8.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 79/37
            
         
      Rikors ippreżentat fit-22 ta’ Jannar 2021 – Ryanair vs Il-Kummissjoni
      (Kawża T-34/21)
      (2021/C 79/47)
      Lingwa tal-kawża: l-Ingliż
      
         Partijiet
      
      
         Rikorrent: Ryanair DAC (Swords, l-Irlanda) (rappreżentanti: E. Vahida, F.-C. Laprévote, V. Blanc, S. Rating u I. Metaxas-Maranghidis, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni (UE) tal-25 ta’ Ġunju 2020 dwar l-Għajnuna mill-Istat SA.57153 (2020/N) – Germany – COVID-19 – Aid to Lufthansa; u
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv ibbażat fuq applikazzjoni żbaljata, mill-Kummissjoni, tal- Qafas Temporanju għal Miżuri ta’ Għajnuna mill-Istat biex Jingħata Sostenn lill-Ekonomija Matul it-Tifqigħa Preżenti tal-COVID-19 (1) (iktar ’il quddiem il-“Qafas Temporanju”) u fuq użu ħażin ta’ poter mill-istess Kummissjoni billi kkonstatat li Deutsche Lufthansa AG hija eliġibbli għal għajnuna, billi naqset milli tevalwa jekk kienx hemm miżuri iktar xierqa u li joħolqu inqas distorsjoni disponibbli, billi kkonstatat li l-ammont ta’ rikapitalizazzjoni kien proporzjonat, billi naqset milli tapplika kundizzjonijiet xierqa marbuta mal-ħruġ tal-Istat, billi pprovdiet għal assenjazzjonijiet ta’ slots insuffiċjenti, u billi naqset milli timponi projbizzjoni effettiva fuq espansjoni aggressiva mill-benefiċjarja.
               
            
                  2.
               
               
                  It-tieni motiv ibbażat fuq applikazzjoni żbaljata mill-Kummissjoni Ewropea tal-Artikolu 107(3)(b) billi kkonstatat li l-għajnuna tindirizza perturbazzjoni serja fl-ekonomija Ġermaniża, u billi kisret l-obbligu tagħha li tiżen l-effetti pożittivi tal-għajnuna mal-effetti negattivi tagħha fuq il-kundizzjonijiet tal-kummerċ u fuq iż-żamma ta’ kompetizzjoni mingħajr distorsjonijiet (jiġifieri t-“test tal-ibbilanċjar”), u billi rrikjediet is-sottomissjoni tardiva ta’ pjan ta’ ristrutturazzjoni.
               
            
                  3.
               
               
                  It-tielet motiv ibbażat fuq ksur, mill-Kummissjoni, tal-prinċipji ġenerali ta’ nondiskriminazzjoni, ta’ libertà li jiġu pprovduti servizzi u ta’ libertà ta’ stabbiliment.
               
            
                  4.
               
               
                  Ir-raba’ motiv ibbażat fuq nuqqas li jingħata bidu għal proċedura ta’ investigazzjoni formali, mill-Kummissjoni Ewropea, minkejja diffikultajiet serji u fuq ksur tad-drittijiet proċedurali tar-rikorrenti mill-istess Kummissjoni.
               
            
                  5.
               
               
                  Il-ħames motiv ibbażat fuq ksur tal-obbligu ta’ motivazzjoni mill-Kummissjoni Ewropea.
               
            
         (1)  Qafas Temporanju għal Miżuri ta’ Għajnuna mill-Istat biex Jingħata Sostenn lill-Ekonomija Matul it-Tifqigħa Preżenti tal-COVID-19 tal-20 ta’ Marzu 2020, kif emendat (ĠU C 91I/1).